钦定古今图书集成/明伦汇编/官常典/第584卷 > 孙矿
## 钦定古今图书集成/明伦汇编/官常典/第584卷 > 孙矿

按《明外史石星传》：“矿字文融，尚书陞幼子。以兵部侍
郎出代养谦，加右都御史。初，封贡议起，欲取道宁波，
浙人素苦倭，矿及沈一贯排之力。比矿经略，则封议
已定。宗城辈且往，矿先令麾下叶靖国持檄谕行长
还报，行长无撤兵意，矿乃上疏言‘倭情多诈，且闻山
城君尚在，有《文禄三年历》可证。关白当如礼臣议，改
封顺化王’”，责关白子或行长亲持誓表诣辽阳，然后
命宗城往使，而罢遣惟敬，仍增募水陆诸军，严为之
备。又闻关白与行长不相能，或以计招之，亦一策也。
星言矿不宜遣人入倭，阻坏封事。矿乃作《封贡议》以
讽，星亦不听。宗城等将命经年，至十一月始扺釜山，
不敢渡海。二十四年正月，惟敬诡云习礼偕行，长先
往。给事中徐成楚极论惟敬不足信，星为所愚。巡抚
李化龙、总兵董一元奏报倭情亦各异，星独奏必无
变计。俄闻秀吉起兵二十万，欲犯中国，且拘留册使。
宗城大惧，以四月己亥夜半弃敕印逃还。志皋、星皆
上疏引罪，封议再绝矣。而副使方亨受惟敬诫，奏倭
情无变，诏择科臣往使。廷臣交章谏止。帝切责阻挠，
下巡按御史曹学程诏狱，夺都水郎中岳元声职，即
命方亨为正使，惟敬为添注游击副之，以卒封事。星
再疏请赴朝鲜处置，帝慰留之。星上言：“秀吉望封甚
切，恶清正阻其事，已置之罪。”又言“日本地震，山崩海
溢，死者万馀人，而诏使及从者不损一人。倭众益敬
畏秀”吉咎清正阻封孥、戮清正，其说皆本惟敬，绝诞
谩，星愈信之。方亨、惟敬扺《倭国关白礼》甚倨，二人大
屈辱，行长颇为之地，乃得礼宴然，前语皆不仇。方亨、
惟敬甫离倭国，朝鲜奏倭复兴兵，令清正将以今冬
渡海。二十五年正月丙申，方亨回至釜山，奏秀吉受
封；谢表且至，而倭已随入，陪臣郑期远痛哭求援。方
亨知事败，始上封事始末，且云：“尚书星遗臣书云：‘陛
下喜金珠鹅绒’，惟敬因买以进，诡云秀吉所贡，星凡
事欺罔。”因出星前后手书十三封，大指欲苟完封事，
无令督、抚破坏而已。遂夺星职。星亦出方亨私书，言
清正之来，矿实召之。方亨不承。给事中徐成楚、御史
陈遇文劾星为行长所卖，反诬矿。帝以矿逊避，观成
败，亦罢免，犹未罪星。未几，倭破南原闲山。帝始大怒，
治谄贼误国之罪。九月逮星下狱，论死，妻子皆戍瘴
乡。惟敬亦为总督邢玠所执，封议始绝。时志皋委责
于星，故独受其祸。星本无算略，事初起，语光禄丞蔡
悉：苟不济，则继之以死。悉曰：“中枢系天下安危，奈何
轻言？死在所用得人耳。”果以误倚小人致败。既被系，
犹上书政府，以息兵省饷为言。辞旨酸感，论者或谅
其心焉。二十七年九月，星竟死狱中。应昌还朝，被劾
免。后叙平壤功，加右都御史。及卒，复故官。养谦起兵
部侍郎。卒，赠兵部尚书。矿既罢，倭以国内乱遁归。玠
推功，矿得赐币。后官南京兵部尚书，加太子少保。矿，
万历二年会试第一，有文名，为吏部考功、文选郎，澄
清铨法，名籍甚。其掌南枢也，京营兵二万七千，止存
四之一。而是时采矿使横出，妖人噪众为乱。矿请重
典治之，逻卒四出，给事、御史交劾矿滥杀，矿乃三疏
求去。然矿去，妖党竟蔓延十馀年，致烦王师。